b'\n_START_ARTICLE_\nAnton \xc5\xbdabkar\n_START_SECTION_\n\xc5\xbdivljenjepis\n_START_PARAGRAPH_\nIzhaja iz \xc4\x8dastni\xc5\xa1ke dru\xc5\xbeine; o\xc4\x8de Hinko je bil polkovnik vojske Kraljevine Jugoslavije, po osvoboditvi Beograda pa predavatelj na \xc5\xa0oli za intendantske oficirje JA. Osnovno \xc5\xa1olo je obiskoval v Beogradu, kjer je dru\xc5\xbeina \xc5\xbeivela do leta 1946. Gimnazijo z veliko maturo je kon\xc4\x8dal 1954 leta v Kranju. Od leta 1957 do 1991 je bil pomorski \xc4\x8dastnik Jugoslovanske vojne mornarice in dosegel \xc4\x8din kapitana bojne ladje. Bil je v JLA prvi in edini Slovenec, ki je postal doktor voja\xc5\xa1kih ved. Po napadu JLA na Slovenijo je sredi leta 1991 na lastno zahtevo izstopil iz JVM oz. JLA in se vrnil v Slovenijo. Delo je nadaljeval kot civilna oseba v Centru za strate\xc5\xa1ke \xc5\xa1tudije SV (CS\xc5\xa0) in kot redni profesor obramboslovja na FDV. Bil je tudi svetovalec vlade RS in \xc4\x8dlan Strate\xc5\xa1kega sveta Predsednika RS. Kot na\xc4\x8delnik CS\xc5\xa0 je bil 1993 leta kot prvi Slovenec povi\xc5\xa1an v \xc4\x8din kapitana SV. Leta 1995 je bil redno upokojen. \xc5\xbdivi v Ljubljani. Je poro\xc4\x8den in o\xc4\x8de dveh otrok.\n_START_SECTION_\nVoja\xc5\xa1ka kariera\n_START_PARAGRAPH_\nPomorsko voja\xc5\xa1ko akademijo je kon\xc4\x8dal v letih 1954\xe2\x80\x931957, sta\xc5\xbeiranje pa je opravil v mornari\xc5\xa1ki pehoti. Kot ni\xc5\xbeji pomorski \xc4\x8dastnik je slu\xc5\xbeboval na patruljnih ladjah in torpednih \xc4\x8dolnih. Po opravljeni minersko-protiminski specializaciji je slu\xc5\xbeboval kot poveljnik na minolovcih in dvonamenskih minopolagalsko-desantnih ladjah. Od 1965. leta do 1967. leta  je kot poro\xc4\x8dnik bojne ladje z odli\xc4\x8dnim uspehom kon\xc4\x8dal Vi\xc5\xa1jo voja\xc5\xa1ko-pomorsko akademijo, nakar je kot prvi v rangu postal predavatelj pomorske taktike in operatike na isti akademiji. Leta 1968 je bil pred\xc4\x8dasno povi\xc5\xa1an v kapitana korvete. Specializiral se je za uporabo matemati\xc4\x8dnih metod v re\xc5\xa1evanju operativno-takti\xc4\x8dnih problemov vojne mornarice. Leta 1978 je kot kapetan fregate magistriral na Fakulteti za sociologijo, politi\xc4\x8dne vede in novinarstvo (Ljubljana), s temo Evolucija globalne strategije ZDA, SZ in LR Kitajske (1945\xe2\x80\x931978). Leta 1983 je kot kapitan bojne ladje v Centru visokih voja\xc5\xa1kih \xc5\xa1ol v Beogradu doktoriral na podro\xc4\x8dju voja\xc5\xa1kih ved, s temo Analiza u\xc4\x8dinkovitosti flote v prvi etapi protidesantne operacije. Istega leta je bil izbran za rednega profesorja Mornari\xc5\xa1ke voja\xc5\xa1ke akademije. Leta 1986 je bil preme\xc5\xa1\xc4\x8den v Zagreb, kjer je slu\xc5\xbeboval do 1991. leta v Ladjedelni\xc5\xa1kem in\xc5\xa1titutu kot na\xc4\x8delnik sektorja za predhodne raziskave in bil izbran za znanstvenega svetnika, obenem pa je bil tudi predstavnik JVM v Svetu za znanstvenoraziskovalno delo JLA.\n_START_SECTION_\nZnanstvenoraziskovalna in predavateljska kariera\n_START_PARAGRAPH_\nO obsegu znanstvenoraziskovalnega dela pri\xc4\x8da izredno veliko \xc5\xa1tevilo objavljenih \xc4\x8dlankov, razprav in monografij. Je aktiven \xc4\x8dlan uredni\xc5\xa1kih odborov Slovenskega voja\xc5\xa1kega slovarja, (Ljubljana, 2002) in novega Ve\xc4\x8djezi\xc4\x8dnega voja\xc5\xa1kega slovarja, podpredsednik Evroatlantskega sveta Slovenije, \xc4\x8dlan predsedstva Slovenskega dru\xc5\xa1tva za mednarodne odnose, sodelavec Enciklopedije Slovenije, In\xc5\xa1tituta za novej\xc5\xa1o zgodovino v Ljubljani in Revije Obramba. V tujini je \xc4\x8dlan uredni\xc5\xa1kega odbora hrva\xc5\xa1ke znanstvene revije Polemos v Zagrebu, sodelavec hrva\xc5\xa1ke Pomorske enciklopedije in Pomorskega leksikona (Leksikografski zavod Miroslav Krle\xc5\xbea, Zagreb). Bil je sodelavec jugoslovanskega Voja\xc5\xa1kega leksikona (Vojni leksikon, Beograd, 1981) in Voja\xc5\xa1ko-tehni\xc4\x8dnega in\xc5\xa1tituta v Beogradu. Je aktivni sodelavec \xc5\xa1tevilnih tujih znanstvenih in voja\xc5\xa1ko-strokovnih revij (Hrvatski vojnik, Zagreb; avstrijski \xc3\x96sterreichische Milit\xc3\xa4r Zeitschrift, Dunaj, italijanske Rivista Maritima, Rim; do 1991. leta tudi Vojno delo, Mornari\xc4\x8dki glasnik, Glasnik RV i PVO in Vojno-tehni\xc4\x8dki glasnik, vsi v Beogradu). Redno komentira aktualne vojne in oboro\xc5\xbeene spopade za Radio Free Europe (Radio Svobodna Evropa)._NEWLINE_Po letu 1992 je bil predavatelj obramboslovja na FDV v Ljubljani in poveljni\xc5\xa1ko-\xc5\xa1tabnih te\xc4\x8dajih SV. Po upokojitvi 1995. leta pa predava kot zunanji sodelavec FDV na dodiplomskem in podiplomskem \xc5\xa1tudiju  predmete: Uvod v oboro\xc5\xbeitvene sisteme, Sodobni oboro\xc5\xbeitveni sistemi, Uvod v voja\xc5\xa1ke vede, Teorija operacij in Metodologija voja\xc5\xa1kih ved. Ob\xc4\x8dasno  predava tudi na \xc4\x8dastni\xc5\xa1kih \xc5\xa1tabnih te\xc4\x8dajih Slovenske vojske in MORS._NEWLINE_Je mednarodno priznani analitik globalnih mednarodnih in voja\xc5\xa1ko-strate\xc5\xa1kih problemov in razvoja sodobnih oboro\xc5\xbeenih sil. Obvlada ve\xc4\x8d tujih jezikov, aktivno poleg hrva\xc5\xa1\xc4\x8dine in srb\xc5\xa1\xc4\x8dine, angle\xc5\xa1ki in ruski jezik, pasivno pa italijanski in francoski.\n_START_SECTION_\nOdlikovanja in priznanja\n_START_PARAGRAPH_\nV biv\xc5\xa1i JVM je bil odlikovan z medaljo za voja\xc5\xa1ke zasluge, redom za voja\xc5\xa1ke zasluge s srebrnimi me\xc4\x8di in redom JLA s srebrno zvezdo. Prejel je \xc4\x8dastno plaketo Zveze rezervnih voja\xc5\xa1kih stare\xc5\xa1in RS in zlato plaketo Poveljni\xc5\xa1ko-\xc5\xa1tabne pomorske akademije, leta 1972 pa tudi presti\xc5\xbeno nagrado 22. december za znanstvenoraziskovalno delo v JLA. Julija 2007 je prejel srebrno plaketo Poveljni\xc5\xa1ko-\xc5\xa1tabne \xc5\xa1ole SV. Junija 2008 je prejel zlato medaljo Fridolin Kav\xc4\x8di\xc4\x8d za znanstvenoraziskovalne dose\xc5\xbeke.'